Ástarspil
Channel: Berglind Ósk
Date: 08/09/2015

Ástarspil

Hún situr og hjúfrar sig upp við kaldan vegginn 
hikstar af gráti og tárin af ákefð renna 
hennar harmur sá sami og margra kvenna 
- honum að kenna. 

Hún ruggar sér raulandi til að reyna að gleyma 
en vangarnir votir, þeir vilja ei þorna 
hvernig gat þessi kona - sú vitiborna 
fallið fyrir leiknum forna. 

Hún rís loks á fætur til að hrekja sársaukann á brott 
þrútin augun taka hvíldinni fegins hendi 
vona að sorg hennar taki brátt endi 
- hrædd um hvar hún lendi. 

Hún tínir upp úr gólfinu brotin úr hjartanu sínu 
tjaslar þeim saman svo þau haldi - í bili 
það fylgir oft ósigri í þessu ástarspili 
að brotna niður og enda í sorgarhyli.